Respirasem ușurat că nu mai trebuie să-mi astup ambele nări, nu doar una, ca d-na Vidra, și să scriu despre T. Băsescu, odată ce nu mai e președinte.

Imposibil. Omul acesta, care face tot ce poate pentru a rămâne în istoria României ca un bun mesean, cum l-a definit patroana de la cârciuma Jariștea, continuă să jignească până la Dumnezeu inteligența și bunul simț ale unui cetățean normal la cap.

Zice T. Băsescu, la B1 Tv: „După ce au apărut fotografiile de la Paris cu Elena Udrea, am avut decretul de demitere a lui Coldea scris pe masă”.

Pe ce bază?

„Păi, toată lumea știa, bănuia că pozele alea nu puteau fi făcute de niște paparazzi”.

Deci: șeful statului, șeful Consiliului Suprem de Apărare a Țării scrie demiterea directorului operativ al Serviciului Român de Informații pentru că toată lumea știa că pozele de la Paris, neputând fi făcute de ziariști de scandal, sunt, cu siguranță, o realizare a serviciilor secrete românești – în cârdășie cu cele franțuzești, mai plusa T. Băsescu. Aceasta este exact formula cu care Stalin executa demitarii căzuți în dizgrație: kak izvestno, după cum se știe. De către cine, cum, care, de unde – n-are importanță, Tovarășul a zis că se știe, deci, umflați-l pe cutare.

Pe acest probatoriu, pentru că era vorba de amica lui de cruce, T. Băsescu hotărâse decapitarea SRI. Întrebat de ce nu l-a demis pe șeful plin, pe G. Maior, fostul președinte răspunde, năucitor, că „era mai greu, aveam nevoie și de aprobarea Parlamentului”.

Deci: turbat că îi era călcată Vidra pe coadă, T. Băsescu voia cu tot dinadinsul să reteze un cap SRI, nici măcar pe cel pe care îl considera vinovat, ci pe cel mai ușor de înlăturat!

După care, T. Băsescu primește din partea SRI un raport, potrivit propriei declarații, „foarte convingător”, din care rezultă indiscutabil neimplicarea vreunui serviciu secret în pozarea Vidrei pariziene. Și uite-așa, n-a mai putut să dea pe nimeni afară, după cum îi era pofta…

Numiți dumneavoastră, cititorii Gândului, un asemenea comportament, că eu am obosit să mi se spună că sunt obsedat de Băsescu. La acest nivel de logică, responsabilitate și decență prezidențială nu mai pot replica decât cu două linii de dialog:

Elena Udrea, pe Facebook:

– Nu mai bine mă ardeți pe rug?

Radio Erevan:

– Îi răspundem doamnei Udrea că o ardem, dar nu pe rug.